
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA

DĖL SEIMO NARĖS MARIJOS AUŠRINĖS PAVILIONIENĖS VIEŠŲ PASISAKYMŲ
2014-03-26       Nr. 101-I-4
Vilnius

Seimo Etikos ir procedūrų komisija (toliau – Komisija): Viktoras Fiodorovas, Povilas Gylys, Petras Gražulis, Vytautas Juozapaitis, Orinta Leiputė, Valdas Skarbalius, Valentinas Stundys, Stasys Šedbaras, Leonard Talmont, Dalia Teišerskytė, Darius Ulickas, Povilas Urbšys, Mečislovas Zasčiurinskas, Edvardas Žakaris, gavusi Seimo narės, „Drąsos kelio“ frakcijos seniūno pavaduotojos Aurelijos Stancikienės prašymą įvertinti Seimo narės Marijos Aušrinės Pavilionienės pasisakymus spaudos konferencijos metu ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 punkto nuostata, atliko tyrimą.

Etikos ir procedūrų komisija nustatė:

2013 m. rugsėjo 12 d. Seimo spaudos konferencijų salėje buvo surengta Seimo narės Marijos Aušrinės Pavilionienės spaudos konferencija „Kodėl Seimo sesija pradedama žmogaus teisių pažeidimu?“. Šioje konferencijoje taip pat dalyvavo Tolerantiško jaunimo asociacijos valdybos narys Mindaugas Kluonis ir Lietuvos gėjų lygos teisininkė Aliona Polujanova. Spaudos konferencijoje buvo diskutuojama apie Seimo nario Algirdo Vaclovo Patacko parengtą Baudžiamojo kodekso 170 straipsnio papildymo įstatymo projektą Nr. XIIP-687 (toliau – Įstatymo projektas). 

Minėtame Įstatymo projekte siūloma Baudžiamąjį kodeksą papildyti tokio turinio nuostata: „Seksualinio elgesio ar seksualinės praktikos, įsitikinimų ar pažiūrų kritika arba aptarimas, arba įtikinėjimas pakeisti tokį elgesį, praktiką, įsitikinimus ar pažiūras, savaime nelaikoma tyčiojimusi, niekinimu, neapykantos skatinimu, diskriminavimu ar skatinimu diskriminuoti“. Įstatymo projektą pateikė Seimo nariai Algirdas Patackas, Gediminas Jakavonis, Rytas Kupčinskas, Irena Degutienė, Vytautas Juozapaitis, Edvardas Žakaris, Dangutė Mikutienė, Jaroslav Narkevič ir Eugenijus Gentvilas. Seimo kanceliarijos Teisės departamento 2013 m. birželio 14 d. išvadoje pažymima: „Manytina, kad projekto nuostatos prieštarauja Konstitucijos 29 straipsnyje įtvirtintam visų asmenų lygybės įstatymui principui“. Šiai Seimo kanceliarijos Teisės departamento  išvadai pritarė ir Europos teisės departamentas prie Lietuvos Respublikos teisingumo ministerijos (2013 m. liepos 4 d. išvada). Be kita ko, šioje išvadoje pažymima, kad „[...] projekto nuostatos yra homofobiško pobūdžio ir pažeidžia Lietuvos įsipareigojimus pagal Konstituciją, Europos pagrindinių teisių chartiją, Europos žmogaus teisių ir pagrindinių laisvių apsaugos konvenciją ir Tarptautinį pilietinių ir politinių teisių paktą.“ Seimo Teisės ir teisėtvarkos komitetas 2013 m. birželio 26 d. išvadoje preliminariai įvertino, kad Įstatymo projekto nuostatos neprieštarauja Lietuvos Respublikos Konstitucijos straipsnio 29 straipsnio 1 daliai. 2013 m. rugsėjo 12 d. Įstatymo projektas buvo svarstytas rytiniame Seimo plenariniame posėdyje. Įstatymo projektui buvo pritarta po pateikimo ir nuspręsta jį svarstyti 2013 m. gruodžio 17 d. posėdyje. 2013 m. spalio 2 d. Seimo valdyba, atsižvelgusi į Teisės ir teisėtvarkos komiteto siūlymą, priėmė sprendimą (Nr. SV-S-376 1 punktas) prašyti Vyriausybę pateikti išvadą dėl šio Įstatymo projekto. 2013 m. lapkričio 13 d. priimtame Vyriausybės nutarime Nr. 1029 buvo nepritarta pateiktam Įstatymo projektui.
2013 m. spalio 1 d. kreipimesi į Komisiją „Drąsos kelio“ frakcijos seniūno pavaduotoja Aurelija Stancikienė pažymėjo, kad M. A. Pavilionienės elgesys spaudos konferencijos metu yra nepagarbus ir nesuderinamas su Seimo nario pareigomis. 
M. A. Pavilionienė, pristatydama įstatymo projektą,teigė: „Seimo homofobai atkakliai mėgina prastumti įstatymų papildymo projektus“.  Seimo narius, pateikusius Įstatymo projektą,  M. A. Pavilionienė  vadino „Seimo puritonais“. Seimo narė taip pat teigė: „Lytinė elgsena yra žmogaus intymi patirtis, į kurią neturi teisės brautis joks ribotų pažiūrų politikas, absurdiškai galvojantis, kad lytinė elgsena yra pažiūros ar įsitikinimas, kuriuos galima lengvai pakeisti.“ M. A. Pavilionienės nuomone, Įstatymo projekte suformuluotas siūlymas yra „[...] fašistinis, sadistinis tyčiojimasis iš piliečio asmeninio gyvenimo [...]“ ir lygino jį su totalitarinių režimų praktika. Diskutuojant dėl Seimo kanceliarijos Teisės departamento ir Teisės ir teisėtvarkos komiteto išvadų Seimo narė pabrėžė: „Būtent Teisės komitetas, kuriame yra tiktai du pažangiai mąstantys žmonės. [...] nes kiti turi labai dogmatiškas ir ribotas...“ M. A. Pavilionienė nutraukė į spaudos konferenciją atėjusio Įstatymo projekto rengėjo A. Patacko pasisakymą ir paprašė jį palikti spaudos konferencijų salę. 

M. A. Pavilionienė, atsakydama į Komisijos raštą, pažymėjo: „ [...] mano ir konferencijos dalyvių mintyse nerandu nieko įžeidžiančio. Neminėjau nei vieno Seimo nario pavardės. Skunde teikiami teiginiai yra asmeninė spaudos konferencijos diskusijos interpretacija. Negaliu būti atsakinga už subjektyvų idėjų suvokimą.“

Tarptautinių žodžių žodyne „homofobija“ apibrėžiama kaip baimė arba panieka homoseksualams ir iš to sekantys veiksmai. 2012 m. gegužės 24 d. Europos Parlamento rezoliucijoje dėl kovos su homofobija Europoje (2012/2657(RSP)) Europos Parlamentas nurodė, kad homofobija yra iracionali homoseksualumo ir lesbiečių, gėjų, biseksualių ir transseksualių asmenų baimė ir pasibjaurėjimas jais, grindžiamas išankstinėmis nuostatomis ir toks elgesys yra prilyginamas rasizmui, ksenofobijai, antisemitizmui ir seksizmui. Pagal Tarptautinių žodžių žodyno apibrėžimą „puritonai“ – tai griežtos gyvensenos, griežtų dorovinių principų ir normų šalininkai. 
Seimo statuto 22 straipsnio 2 dalyje nustatyta, kad Seimo narys už balsavimus ar kalbas Seime, t. y. Seimo, Seimo komitetų, komisijų ir frakcijų posėdžiuose negali būti persekiojamas, tačiau už asmens įžeidimą ar šmeižtą jis gali būti traukiamas atsakomybėn bendra tvarka, t. y. teismine tvarka.
Civilinė teisė saugo asmenines neturtines teises ir vertybes, tarp jų – asmens garbę ir orumą. Asmuo turi teisę reikalauti teismo tvarka paneigti paskleistus duomenis, žeminančius jo garbę ir orumą bei neatitinkančius tikrovės, taip pat atlyginti tokių duomenų paskleidimu jam padarytą turtinę ir neturtinę žalą. Asmens garbė ir orumas yra ginami ir Lietuvos Respublikos baudžiamajame kodekse, kuriuo remiantis nukentėjęs asmuo gali iškelti bylą asmeniui, kuris paskleidė apie kitą žmogų tikrovės neatitinkančią informaciją, galinčią paniekinti ar pažeminti tą asmenį arba pakirsti pasitikėjimą juo.

Lietuvos Respublikos valstybės politikų elgesio kodekse įtvirtinti elgesio principai, kuriais politikai privalo vadovautis viešajame gyvenime, tarp kurių yra pagarbos žmogui ir valstybei principas, įpareigojantis politikus vadovautis Lietuvos Respublikos Konstitucija ir teise, didinti pasitikėjimą valstybe ir jos institucijomis, padorumo principas, įpareigojantis elgtis deramai pagal einamas pareigas, vengti situacijų, kai politiko elgesys kenktų institucijos, kurioje jis eina pareigas, reputacijai ir autoritetui ir pavyzdingumo principas, įpareigojantis politikus deramai elgtis visuomenėje, laikytis visuotinai pripažįstamų dorovės, moralės ir etikos normų (Valstybės politikų elgesio kodekso 4 straipsnio 1 dalies 1, 5 ir 6 punktai).
Etikos ir procedūrų komisija nusprendė:
Vadovaujantis Lietuvos Respublikos valstybės politikų elgesio kodekso 9 straipsnio 1 dalies 4 punkto nuostata, rekomenduoti Seimo narei Marijai Aušrinei Pavilionienei suderinti savo elgesį su Valstybės politikų elgesio kodekse nustatytais valstybės politiko elgesio principais. 
Pritarta bendru sutarimu.

Komisijos pirmininkas                                                                          Valentinas Stundys

